વર્ષો પહેલાં મુંબઈના એક અમ્યુઝમેન્ટ પાર્કની જાહેરખબરમાં એક છોકરો એના દોસ્તને કહેતો હતો કે મારા પપ્પા તારા પપ્પાથી સારા છે, કારણ કે એ મને આ મજાની જગ્યાએ લઈ જાય છે. એ વખતે સોશિયલ મીડિયા જેવો શબ્દ પણ લોકો માટે અજાણ્યો હતો, પરંતુ માત્ર પ્રિન્ટમાં આ જાહેરખબર જોઈને લોકો એટલા ગુસ્સે થયા કે એ પાર્ક અને ઍડ એજન્સીએ માફી માગીને જાહેરખબર પાછી ખેંચી લીધી. રોષ વાજબી હતો- પૈસા ખર્ચી શકે એ જ પપ્પા સારા? અમિતાભ કહે છે- હા. જ્યાં એસએસસી અભ્યાસક્રમ છે કે સ્થાનિક ભાષામાં ભણાવાય છે એ બધી સ્કૂલોને આમ ઉતારી પાડવાની? આ પ્રોમો જોઈને કોઈ ટીચરને ખરાબ નથી લાગતું? અને લખને લોહીપાણી એક કરીને ઇન્ટરનેશનલ સ્કૂલમાં ભણાવ્યો એ છોકરો તો એટલો ડફોળ રહ્યો કે એન્જિનિયરિંગ કૉલેજની ફી માટે પાછો બાપને જ મૂંઝવતો રહ્યો. અલ્યા ભાઈ, પ્રેરણાત્મક કિસ્સો તો એ કહેવાય કે જ્યાં આવડો મોટો દીકરો ટ્યુશન કે મહેનત મજૂરી કરીને ભણે અને બાપને કહે કે, તમે ફિકર નહીં કરતા. પણ ના, અતિ ઇન્ટેલિજન્ટ, જવાબદાર વ્યક્તિ ગણાતા અમિતાભજી એવા લોકોને રોલમૉડેલ તરીકે રજૂ કરે છે, જે ખરેખર તો સમાજને હાનિ પહોંચાડી શકે અને હા, આ એ જ અમિતાભ છે જેણે ‘બાગબાન’ જેવી સુપરહિટ ફિલ્મ દ્વારા માતા-પિતાને એવો સંદેશ પહોંચાડેલો કે સંતાનને પ્રેમ કરજો, પણ એની પાછળ પૈસેટકે સાવ ખુવાર નહીં થઈ જતાં. હવે કેબીસીવાળા બચ્ચનજી યુ ટર્ન મારે છે. આશા રાખીએ કે જોનારા અક્કલ ગિરવે રાખીને નહીં બેઠાં હોય.